ZAKAJ VSE LAHKO UPORABIMO ODPADNE PLASTENKE?

Tokrat vas bomo vzgojiteljice popeljale v svet plastenk. Iz njih se da narediti kar veliko stvari. Odločile smo se, da vam pokažemo, kaj vse smo doma s svojimi otroki naredile iz plastenk.

Zelo bomo vesele, če se boste za to odločili in karkoli izdelali tudi sami oziroma s pomočjo staršev ter z nami delili. Zelo je zabavno, ko na koncu nastane uporaben izdelek.

Najprej smo izdelale darilno škatlo iz plastenke.

Navodila za izdelavo: plastenki odrežite zgornji del in jo nato štirikrat enakomerno navpično zarežite približno 5 cm globoko. Vsak zarezan del nato odrežite v loku, da bo videti, kot bi se hotel vrhnji del plastenke razpreti v cvet. Lističe potisnite navznoter, da se embalaža zapre. Vrh lahko zalepite ali pa darilno škatlo enostavno zavežete s pentljo.

Ko smo ugotovile koliko različnih stvari lahko iz plastenke naredimo, smo se lotile še malo zahtevnejše naloge.

Naredile smo zvončke iz plastenk.

Navodila za izdelavo: potrebujemo 1 veliko plastenko in 5 manjših. Lahko jih pobarvate s tempera barvami, polepite, ... Me smo se odločile za barvanje s temperami. Nato smo odrezale zgornje dele, navrtale luknje v zamaške in napeljale vrvico. Vse manjše plastenke smo potem povezale z večjo, da je bolj lepo pa smo na vrvice napeljale še perlice. Nastal je čudovit izdelek.

Verjamemo, da bo tudi vam uspelo, kaj narediti in boste to delili z nami.

Zelo veliko mislimo na vas in vas močno pogrešamo. Pošiljamo vam en velik objem.

Vzgojiteljice Barbara, Alenka in Polona